Arena di Verona

Arena di Verona er et romersk amfiteater som ligger på markedsplassen Piazza Bra i Verona i Italia. Arenaen ble bygget i første århundre og brukes den fortsatt i dag til store operaforestillinger og konserter. Arenaen er et av de best bevarte byggene i sitt slag, og en anslår at den opprinnelig hadde kapasitet til rundt  tilskuere. På grunn av senere ombygginger og nye sikkerhetskrav har dagens konserter og forestillinger plass til  gjester. Arena di Verona blir arena for avslutningsseremonien under Vinter-OL 2026 som arrangeres i Milano og Cortina d'Ampezzo.

Amfiteateret 

Bygget ble trolig reist rundt år 30 etter Kristus, på et område som da lå utenfor Veronas bymur. Det er usikkert hva slags forestillinger som ble spilt i arenaen, men trolig er det snakk om ulike idretts- og jegerleker. Arenaen kan også ha vært åsted for gladiatorkamper og forfølgelse av kristne. Spillene og lekene, av romerne kalt ludi, var så berømte og spektakulære at den trakk til seg tilskuere og besøkende langveis fra. I de første århundrene anslår arkeologer at arenaen kunne huse rundt  tilskuere. 

Arenaens runde fasade besto opprinnelig av hvit og lyserød kalkstein fra Valpolicella. Et stort jordskjelv i 1117 ødela nesten hele den ytre ringen rundt bygningen, med unntak av en del som i dag kalles «vingen». Den sammenraste steinen ble i stedet brukt til å bygge opp igjen andre sammenraste bygninger i nærheten. Tross dette fremsto arenaen som prangende og imponerende for middelalderens besøkende, som mente arenaen måtte ha vært en labyrint uten inngang og utgang før jordskjelvet. Arkeologen og humanisten Cyriaco av Ancona ble dypt imponert over bygningen og byggemetoden, mens Giovanni Antonio Panteo bemerket i sitt hyllingsskrift De laudibus veronae (1483) at arenaen var et «overmenneskelig bygg».

Tribunen har en omkrets på 391 meter, 435 meter om en tar med «vingen».

Nåværende bruk 
På midten av 1800-tallet ble arenaen tatt i bruk som operateater på grunn av bygget gode akustikk. Operaforestillingene i arenaen skjøt fart da den italienske tenoren Giovanni Zenatello og impresarioen Ottone Rovato tok i bruk stedet. Deres første forestilling var Giuseppe Verdis Aïda 10. august 1913, for å markere komponistens hundreårsdag. Daværende musikalske storheter som Giacomo Puccini og Pietro Mascagni var til stede. Sommerforestillingene går under navnet Arena di Verona Festival og har vært arrangert hvert år siden, med unntak av krigsårene 1915–1918 og 1940–1945.

Hvert år trekker operaforestillingene i Arena di Verona rundt 500 000 tilskuere. Hver forestilling kan ta inntil 15000 besøkende, halvparten av arenaens opprinnelige kapasitet. Mange av verdens mest markante operasangere har sunget på Arena di Verona, blant andre Giuseppe Di Stefano, Maria Callas, Tito Gobbi og Renata Tebaldi.

Amfiteatret huser hvert år også en rekke konserter med store og kjente pop- og rockeartister. Blant artistene som har opptrådt her er Elton John, Tina Turner, Roger Waters, Bruce Springsteen, Eros Ramazzotti, Laura Pausini, Pink Floyd, Alicia Keys, One Direction, Simple Minds, Duran Duran, Deep Purple, The Who, Dire Straits, Mike Oldfield, Rod Stewart, Sting, Pearl Jam, Radiohead, Peter Gabriel, Björk, Muse, Leonard Cohen, Paul McCartney, Jamiroquai, Whitney Houston, Mumford & Sons, Kiss, Spandau Ballet, 5 Seconds of Summer og Evanescence.

Flere scener i krimserien Inspector Morse foregår i Arena di Verona. I 1981, 1984, 2010 og 2019 huset arenaen podiet og premieutdelingen under Giro d'Italia.

Referanser

Eksterne lenker 
 

Operahus i Italia
Arkeologiske steder i Italia
Ruiner i Italia
Arkitektur på 0-tallet
Romersk arkitektur